b"\n_START_ARTICLE_\nEmpriu\n_START_PARAGRAPH_\nL'Empriu \xc3\xa9s una norma jur\xc3\xaddica del dret consuetudinari catal\xc3\xa0 codificada en tant en forma d'usatge com en forma de costum, que determina el dret d'\xc3\xbas comunal per part dels ve\xc3\xafns d'una vila als b\xc3\xa9ns r\xc3\xbastics del municipi, ja siguin pastures, boscos o aig\xc3\xbces. El terme empriu o emprius, com a conseq\xc3\xbc\xc3\xa8ncia, tamb\xc3\xa9 fa refer\xc3\xa8ncia a la terra del com\xc3\xba o altre b\xc3\xa9 objecte d\xe2\x80\x99aquest dret.\n_START_SECTION_\nConcepte\n_START_PARAGRAPH_\n\xc3\x89s una accessi\xc3\xb3 a la propietat privada de la finca, sigui quina sigui la seva forma jur\xc3\xaddica, doncs en les terres conquerides als sarra\xc3\xafns era pr\xc3\xa0ctica comuna que en els drets de propietat de la terra, no hi havia incloses ni les pastures, ni els boscos, ni les aig\xc3\xbces. Per la natura d'aquests, hom pressuposava que havien de ser aprofitats comunalment pels ve\xc3\xafns de la vila.\n_START_SECTION_\nRegulaci\xc3\xb3\n_START_PARAGRAPH_\nEls emprius tingueren una regulaci\xc3\xb3 variable, perqu\xc3\xa8 si origin\xc3\xa0riament el dret d'\xc3\xbas comunal comportava el pagament d'un c\xc3\xa0non al senyor feudal, en les terres novament conquerides i colonitzades per carta de poblament es reconeixia el dret d'\xc3\xbas franc (gratu\xc3\xaft), per b\xc3\xa9 que hom pressuposava que cap ve\xc3\xad mai no n'abusaria, servint-se nom\xc3\xa9s per cobrir les necessitats b\xc3\xa0siques de la seva llar, i mai amb finalitats d'explotaci\xc3\xb3 comercial lucrativa. En les Corts de Barcelona (1283) el rei en Pere III d'Arag\xc3\xb3 \xc2\xabel Gran\xc2\xbb confirm\xc3\xa0 aquest usatge, que tamb\xc3\xa9 figura com a Costum, i tenia per tant la mateixa for\xc3\xa7a legal que una Constituci\xc3\xb3 catalana.\n_START_SECTION_\nTerminologia\n_START_PARAGRAPH_\nTant la concessi\xc3\xb3 del dret a l'\xc3\xbas de l'empriu, com la recepci\xc3\xb3 del dret s'anomena \xc2\xabempriuar\xc2\xbb o \xc2\xabemprivar\xc2\xbb. A nivell espec\xc3\xadfic, el \xc2\xabforestatge\xc2\xbb \xc3\xa9s el dret d'\xc3\xbas del bosc, i la \xc2\xabgallorsa\xc2\xbb \xc3\xa9s el dret d'\xc3\xbas de les pastures.\n_START_SECTION_\nVig\xc3\xa8ncia\n_START_PARAGRAPH_\nLes Desamortitzacions espanyoles perjudicaren greument aquest dret d'\xc3\xbas comunal, per b\xc3\xa9 que bona part dels municipis catalans els han poguts conservar fins avui en dia, i llur condici\xc3\xb3 jur\xc3\xaddica \xc3\xa9s reconeguda actualment dins l'ordenament jur\xc3\xaddic espanyol."